《晴溪晚眺》
明代·何谦

开向晴溪豁远眸，满江莹练自悠悠。几声渔笛烟村晚，数处芦花泽国秋。

鸦带夕阳归古堞，雁拖寒色下荒洲。欲追博望乘槎兴，万里星河有路游。

作者简介：何谦，字益之，号晴溪。东莞人。明宪宗成化间由吏员补授武昌左卫经历，奉檄清查安陆等处屯粮，升蕲州府同知。解组归，与邑人李宁、彭以齐结社龟山。著有《淡香亭稿》。民国张其淦《东莞诗录》卷九有传。